Sagunt dedica esta tercera jornada en FITUR al turisme esportiu i gastronòmic
26 de gener 2024

La delegació de Turisme de l'Ajuntament de Sagunt en col·laboració amb el departament d'Activitat Física Salut i Esports, dirigit pel regidor Javier Timón, ha presentat en l'última jornada per a professionals de la Fira Internacional de Turisme (FITUR) de Madrid, la Sagunt Futsal Cup, un torneig de futbol-sala dedicat a clubs i escoles esportives de futsal de totes les categories, obert a la participació d'equips de diferents punts de la geografia espanyola.

A l'acte han assistit representants de l'associació organitzadora, Salut i Esport, presidida per Fernando Ocio i José Luis Pradas, representant a Sagunt de l'associació. Este esdeveniment esportiu, naix amb l'aspiració de ser un torneig de referència en el futsal nacional, i compta amb el suport del Comité Tècnic de Futbol Sala de la Federació Valenciana de Futbol.

La Futsal Cup es disputarà en els diferents pavellons esportius de la ciutat de Sagunt, del 25 al 28 de juny. Unes instal·lacions esportives d'alt nivell, com el nou pavelló Municipal Port de Sagunt on el Fertiberia BM Puerto Sagunto de categoria Asobal disputa els seus partits oficials.

![](/media/mp3by00v/_dsc1462_c.jpg?width=850&height=568.581081081081)

En relació amb això, l'alcalde de Sagunt, Darío Moreno, ha manifestat: «**Amb l'objectiu de continuar promovent un model turístic sostenible, desestacionalitzat i de qualitat, hem presentat experiències que tenen a veure amb el turisme esportiu. És el cas de la Sagunt Futsal Cup, una competició de futbol sala dirigida a entitats de tot el territori nacional, que espera atraure nombroses i nombrosos esportistes a la nostra ciutat**»

Sagunt ha participat en la trobada de destinacions SICTED, que integra el Sistema de Qualitat Turística en Destinació a escala nacional, i que coordina Turisme Comunitat Valenciana en la nostra Comunitat, a la qual va assistir l'alcalde juntament amb la regidora de Turisme.

![](/media/dbpp1lue/sicted-foto-grupo_c.jpg?width=850&height=367.56756756756755)

La regidora de Turisme, Natalia Antonino, ha expressat: «**Conclosa la tercera jornada professional, on empreses i destinacions han intercanviat projectes i idees, creiem que Sagunt abasta una oferta per a tots els públics i es prepara per a atendre aquest cap de setmana la demanda dels nostres futurs turistes**».

D'altra banda, el públic professional de la Fira ha pogut gaudir d'una degustació del vi de taronja de Sagunt, Tarongino, de l'empresa local Taronges Ché, en la zona de l’Exquisit Mediterrani de Turisme Comunitat Valenciana. Durant el tast, els assistents han pogut conéixer la ciutat de mà de la regidora de Turisme, Natalia Antonino. Els empresaris Jaime Fernández i Guillermo Antelo han donat a conéixer les diferents varietats de taronges que produïxen de manera sostenible i ecològica. Les persones assistents s'han delectat amb el tast, a més degustant tres varietats del vi de taronja, el de pomelo i l'espumós, coneixent així com es produïx este producte, mitjançant la fermentació de la taronja, així com la seua última novetat: un còctel.

![](/media/glsjzcy2/_dsc0723_c.jpg?width=567.9458239277653&height=850)

L'alcalde de Sagunt, Darío Moreno, ha declarat: «**Igual que en les jornades precedents, hem donat a conéixer iniciatives que aposten per introduir la innovació en la nostra gastronomia. En este cas, ha sigut a través del tast de Tarongino, el vi de taronja de Sagunt que produïx una empresa de la nostra ciutat, Taronges Ché**».

Finalitzen tres jornades intenses de treball en les quals la delegació municipal en Fitur ha mantingut reunions i contactes amb diversos agents del sector turístic, amb la finalitat «**d'aprofitar totes les oportunitats que estan al nostre abast per a desenvolupar al màxim el nostre potencial com a destinació turística»,** expressa l'alcalde de Sagunt.

Fins al diumenge 28, totes les persones que s'acosten a Fitur podran continuar descobrint el nostre patrimoni històric i industrial, la nostra cultura i festes, gastronomia i el nostre valor com a destinació turística de naturalesa, oci i esport.

*   [](http://www.facebook.com/sharer.php?u=https://aytosagunto.es/va/actualitat/sagunt-dedica-esta-tercera-jornada-en-fitur-al-turisme-esportiu-i-gastronomic/ "Facebook")
*   [](http://twitter.com/share?url=https://aytosagunto.es/va/actualitat/sagunt-dedica-esta-tercera-jornada-en-fitur-al-turisme-esportiu-i-gastronomic/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-dedica-esta-tercera-jornada-en-fitur-al-turisme-esportiu-i-gastronomic/ "Linked In")
*   [](mailto:?body=https://aytosagunto.es/va/actualitat/sagunt-dedica-esta-tercera-jornada-en-fitur-al-turisme-esportiu-i-gastronomic/)